Flemming Møller Mortensen (S), 2009-01-30:
Uden at skulle ned i alt for mange detaljer i forhold til Socialdemokraternes holdning til afgiftspolitikken vil jeg bare sige, at der ikke hersker nogen tvivl om, at det, der er vores overordnede holdning, når man skal diskutere afgifter, som skal have en adfærdsregulerende vinkel, er et spørgsmål om, at vi siger, at det, der direkte er enten farligt eller bevisligt usundt eller noget, der er med til at trække sundheden markant i en forkert retning, bør vi kigge på.
Så jeg kan ikke fortælle fru Liselott Blixt helt konkret, hvad vi vil gøre på det her område, men jeg kan sige, at vi er meget opmærksomme på både sukkerindhold og fedtindhold, og vi mener, at der bør være en skærpelse af politikken på det område.
Vi har virkelig behov for at få fokuseret på en forbedring af folkesundheden i Danmark.
Danskerne lever i kortere tid end alle andre vesteuropæere, og uligheden i danskernes levetid er altså markant.
En 30-årig mand uden uddannelse lever eksempelvis forventet 5 år kortere end en 30-årig mand med en høj uddannelse.
Der hersker ingen tvivl om, at Socialdemokraterne i høj grad sætter fokus på sundhedsfremme og forebyggelse.
Det er igennem de seneste år blevet klart, at viden om sundhed ikke altid fører til ændret adfærd.
Særlig voksne med lav indkomst ændrer på trods af viden om, hvad der er sundt og usundt, ikke livsstil.
Problemet er, at vi ved meget lidt om, ikke alene hvorfor det er sådan, men også hvilke tiltag der skal til over for disse grupper.
Derfor er der brug for ny viden om, hvordan vi hjælper lavindkomstgrupperne og deres børn, sådan at de får et både rigere, sundere og længere liv.
Noget ved vi dog allerede i dag.
Det handler eksempelvis om at få meget mere direkte kontakt med de grupper, som ikke går så højt op i at leve sundt, og at gøre det stadig mere besværligt og dyrt at ryge, drikke alkohol og spise usundt, samtidig med at det gøres nemmere og billigere at spise sundt og dyrke motion.
Derfor skal Skattekommissionen undersøge mulighederne for at fremme sundhed og forebyggelse gennem øgede afgifter på f.eks. cigaretter, sodavand og alkohol.
Børnene overtager tidligt forældrenes vaner, såvel de gode som de mindre gode, og alt for mange børn arver således forældrenes usunde levevis og følgelig dårlige helbred, idet netop økonomisk ulighed har betydning for, hvor sundt vi lever.
Derfor er der altså familier, som ikke har råd til at bryde den negative sociale arv i forhold til børnenes opvækst.
Man kan diskutere, om det er forældrenes ansvar, om børn får sund mad, eller om de begynder at ryge som 13-årige, men omvendt er der altså ingen børn, som selv vælger at blive overvægtige.
Hermed signalerer jeg forhåbentlig med stor tydelighed, at vi fra socialdemokratisk side sætter meget kraftigt ind på en markant forbedring af den enkelte danskers sundhed.
Metoderne hertil er mange, og de skal alle sammen sættes i spil.
Jeg vil måske ikke, som SF gør det i forslaget her, sige, at metoderne skal være ambitiøse, men nærmere at målet skal være meget ambitiøst.
Socialdemokraterne håber, at der er sat et pejlemærke med såvel Skattekommissionen som Forebyggelseskommissionen.
De skal begge komme med tydelige og forhåbentlig virkningsfulde justeringshåndtag til netop at få forbedret danskernes sundhed.
Så det her forår bliver rigtig, rigtig spændende, og der er ingen tvivl om, at vi får meget dialog om det.
Vi støtter fra Socialdemokraternes side klart SF's sigte, nemlig en klar forbedring af den forebyggende sundhedspolitik i Danmark, men vi mener ikke, at det er rigtigt at opsætte et parallelløb mellem det beslutningsforslag, der her er fremsat, og de kommissioner, som arbejder lige i øjeblikket.
Vi synes med andre ord ikke, at det er rigtigt at sætte beslutningsforslaget i søen nu, men sigtet er fuldstændig klart, og det rummer rigtig meget socialdemokratisk politik.